《补到难》
宋代·郭祥正

到乎难哉，碧落之洞天。上有岚壁之瑶局，下有澄溪之碧澜。

碧澜之下，寸寸秋色。目窥之而可量，手搴之而莫得。

窦容光而练飞，岩渍阴而乳滴。如长人，如巨蛇，如翔龙，如镆铘，如倒植之莲，如已剖之瓜，如触邪之獬豸，如蚀月之虾蟆。

或断而卧，或起而立，或欲斗而抟，或惊顾而呀。若斯石也，吁可怪耶。

何诡绝之异观，尝置之于幽遐。到乎难哉，长萝美秀，瘦木竦直。

香撄寒而自媚，名概询而鲜识。烟霏霏而引素，云悠悠而奋翼。

亟模似其变态，已灭然而无迹。崩澌远响，罄落瑟续。

聆之愈深，咏之不足。欲幽栖而忘返，尚徘徊而眷禄。

彼宁待乎世人，盖有要于仙躅。到乎难哉，信夫到之难也。

匪到之难，知乐此以为难。知乐此矣，能久处之又为难。

余故补到难以题篇些。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。